Președintele Consiliului Județean Suceava, Gheorghe Flutur, a anunțat joi începerea lucrărilor pentru continuarea modernizării drumului județean 177A, Frasin – Stulpicani – Ostra – Tarnița – Holda (DN17B). Gheorghe Flutur a declarat că în ședința deliberativului județean de luna aceasta se vor aproba indicatorii tehnico - economici actualizați pentru această investiție. "După ce în perioada 2019 - 2020 CJ Suceava a asfaltat din fonduri proprii, continuăm modernizarea drumului Frasin – Holda, pe o lungime de 37 km de kilometri. În cadrul proiectului vor fi reabilitate podurile peste râurile Ursoaia, Gemenea, Suha, Botușan, Brăteasa și Holda", a spus Flutur. El a mai precizat că proiectul include și construirea a două poduri noi în locul celor existente, finanțarea întregii investiții fiind asigurată prin Programul Național de Investiții "Anghel Saligny".
Șeful administrației județene a mai adăugat că prin același program național de invetiții este asigurată finanțarea pentru reabilitarea DJ 208E, Dolhești – Manolea - Forăști – Oniceni.
Gheorghe Flutur a mai afirmat că pe lângă drumurile menționate anterior vor fi realizate lucrări și la alte drumuri județene, printre care și Grănicești – Satu Mare, Valea Brodinei, Ulma, Slătioara – Câmpulung Moldovenesc, Stroiești – Vâlcele – Costâna, Zaharești, Stroiești, Malini, Borca și pe ultimul tronson din Panaci – Bilbor.